V. Veteška, podpredseda NR SR: (2005-02-08):
Len upozorňujem na to, že zajtra musí byť predložený návrh troch poslaneckých klubov, aby v prípade úspešného odhlasovania predloženého návrhu na uznesenie vášho aj pána poslanca Vavríka sa to potom naplnilo v rámci ďalšieho hlasovania. Dobre? Pristúpime k rokovaniu o návrhu na voľbu členov Rady pre vysielanie a retransmisiu . Návrh ste dostali ako tlač 978. Prosím poverenú členku výboru pre vzdelanie, vedu, šport a mládež, kultúru a médiá poslankyňu Erzsébet  Dolník, aby podala správu o výsledku prerokovania návrhu vo výbore. E. Dolník, poslankyňa: Ďakujem. Vážený pán predsedajúci, vážené kolegyne, vážení kolegovia, predkladám správu Výboru Národnej rady Slovenskej republiky pre vzdelanie, vedu, šport a mládež, kultúru a médiá k návrhu na voľbu členov Rady pre vysielanie a retransmisiu (tlač 978). Predsedníčka Rady pre vysielanie a retransmisiu listom č. 1747/2004 zo 16. novembra 2004 oznámila predsedovi Národnej rady Slovenskej republiky, že podľa § 9 ods. 1 písm. a) zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách uplynutím funkčného obdobia zaniká členstvo v Rade pre vysielanie a retransmisiu jej trom členom: Márii Hradiskej, RSDr. Antonovi Kubischovi a JUDr. Ernestovi Valkovi. Podľa § 6 ods. 1 zákona č. 308/2000 Z. z. Rada pre vysielanie a retransmisiu má 9 členov, ktorých volí a odvoláva Národná rada Slovenskej republiky. Na uprázdnené miesta je potrebné zvoliť troch nových členov na šesťročné funkčné obdobie podľa § 8 ods. 3 príslušného zákona. Predseda Národnej rady Slovenskej republiky sa listom z 30. novembra 2004 č. 2244/2004 obrátil na predsedov všetkých poslaneckých klubov, profesijné a občianske združenia pôsobiace v oblasti kultúry, periodickej tlače a ostatných prostriedkov verejných informácií, aby v určenej lehote predložili Výboru Národnej rady Slovenskej republiky pre vzdelanie, vedu, šport a mládež, kultúru a médiá návrh kandidátov na voľbu členov Rady pre vysielanie a retransmisiu. Výbor obdržal návrhy kandidátov na doplnenie členov Rady pre vysielanie a retransmisiu, ktorými sú: Ing. Peter Abrahám za Radu pre vysielanie a retransmisiu, JUDr. Milan Galanda za občianske združenie Vec verejná, RSDr. Anton Kubisch, poslanci Národnej rady páni Čaplovič a Muňko, JUDr. Mojmír Mamojka za Združenie literátov Svojpomoc, JUDr. Jozef Michtalík za Maticu slovenskú, doc. PhDr. Miloš Mistrík, DrSc., za klub poslancov Národnej rady za HZDS a JUDr. Ernest Valko za Radu pre vysielanie a retransmisiu. Výbor Národnej rady pre vzdelanie, vedu, šport a mládež, kultúru a médiá posúdil predložené návrhy kandidátov na voľbu členov Rady pre vysielanie a retransmisiu. A konštatoval, že kandidáti uvedení pod poradovými číslami 1 až 4, 6 a 7 spĺňajú všetky náležitosti a predložené návrhy sú v súlade s kritériami podľa § 7 zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách, kde u kandidáta pod poradovým č. 5 pána Michtalíka zistil možnú kolíziu s § 7 ods. 3, v Obchodnom registri je uvedená u neho reklamná činnosť. Tento kandidát predložil čestné prehlásenie o tom, že sa vzdá členstva v predstavenstve družstva, ktoré uvádza v predmete činnosti o. i. reklamnú činnosť. Gestorský výbor po zvážení týchto skutočností v prijatom uznesení č. 327 zo 17. januára 2005 vyslovil súhlas s návrhom na voľbu členov Rady pre vysielanie a retransmisiu (tlač 978) a odporúča Národnej rade Slovenskej republiky, aby 1. konštatovala, že podľa § 9 ods. 1 písm. a) zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách a v zmysle uznesenia Národnej rady Slovenskej republiky zo 17. februára 1999 č. 172 dňom 16. februára 2005 končí funkčné obdobie trom členom Rady pre vysielanie a retransmisiu Márii Hradiskej, RSDr. Antonovi Kubischovi, JUDr. Ernestovi Valkovi, 2. zvolila podľa § 6 ods. 1, § 8 ods. 3 zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách troch členov na obdobie šesť rokov, ktoré začne dňom 17. februára 2005, 3. voľbu uskutočnila tajným hlasovaním podľa § 39 ods. 9 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, 4. uskutočnila druhé kolo voľby v prípade, že v prvom kole voľby nebude zvolený potrebný počet členov (teda traja) z navrhovaných kandidátov, do druhého kola voľby postupujú tí kandidáti, ktorí v prvom kole voľby nezískali potrebný počet hlasov, 5. uskutočnila ďalšie, tretie kolo voľby v prípade, že ani v druhom kole voľby nebude zvolený potrebný počet členov Rady pre vysielanie a retransmisiu, do ktorého postupujú tí kandidáti, ktorí v druhom kole voľby získali najvyšší počet hlasov, počet kandidátov tretieho kola voľby je dvojnásobok počtu členov, ktorých treba zvoliť, pri rovnosti počtu hlasov postupujú všetci kandidáti, ktorí majú rovnaký najvyšší počet hlasov. Konečné znenie uznesenia Národnej rady máte v tlači, o ktorom som hovorila. Ďakujem, pán predsedajúci, skončila som.